**Апостраф у словах з прыстаўкамі**

*Данкевіч Таццяна Васільеўна,*

*настаўнік пачатковых класаў*

*ДУА «Сярэдняя школа № 1*

*г. Нясвіжа»*

***Мэта:*** засваенне правапісу апострафа ў словах з прыстаўкамі.

***Задачы:***

– замацоўваць уменне вызначаць прыстаўку і корань у словах;

– фарміраваць навык правапісу апострафа ў словах з прыстаўкамі;

– адпрацоўваць навык правапісу слоў з прыстаўкамі на з- (с- ) і аб-, ад-, над- , пад- ;

– ствараць умовы для развіцця звязнага маўлення;

– садзейнічаць выхаванню клапатлівых адносін да жывёл.

***Абсталяванне:*** кубік з пытаннямі, сігнальныя карткі са знакамі « ! », « ? », « + ».

***Ход урока***

**I. Арганізацыйны момант.**

**II. Актуалізацыя ведаў і ўменняў.**

**2.1. Гульня «Куб».**

– Для таго, каб сёння мы маглі паспяхова засвоіць новы матэрыял, нам трэба праверыць веды пра састаў слова. Я прапаную вам гульню «Куб» з кубікам, на кожнай грані якога ёсць пытанне:

●Якія часткі слова вы ведаеце?

●Што такое корань слова?

●Што такое канчатак?

●Чым адрозніваюцца аднакаранёвыя словы і формы слова?

●Што такое прыстаўка? Для чаго яна служыць?

●Калі ў словах пішацца апостраф?

**2.2. Чыстапісанне. Праверка дамашняга задання (практ. 37, с. 22).**

*Ее ЕЕее ЕЕЕ еее*

*Пер’е, надвор’е, вераб’і*

*Зімой вераб’і падбіраюць сваё пер’е – да моцных маразоў.*

– Як вы разумееце выраз «падбіраюць пер’е»? *(Распушыць пер’е, натапырыць пер’е)*. Чаму вераб’і так робяць?

– Што агульнага паміж словамі? *(Назоўнікі, словы з апострафам.)*

*–* Якое слова з апострафам вы сустрэлі ў дамашнім практыкаванні? *(Надвор’е).*

– Да якой групы сказаў вы далучылі сказ са словам *надвор’е* – прымаўкі або народныя прыметы? Чаму? Якія яшчэ сказы вы аднеслі да народных прымет?

– Чаму ў слове *надвор’е* пішацца апостраф?

– Прыдумайце іншыя словы з апострафам.

– Запішам слова *раз’езд.*

– Ці падыходзіць яно да нашага правіла? Чаму*? (Апостраф стаіць пасля прыстаўкі.)*

**ІV. Азнаямленне з тэмай урока і пастаноўка задач урока.**

– Можа хто здагадаўся, якая тэма нашага ўрока? *(Правапіс апострафа ў словах з прыстаўкамі.)*

– Якія задачы мы павінны вырашыць сёння на ўроку?

– Умець вызначаць корань і прыстаўку ў словах.

– Ведаць, калі трэба пісаць апостраф у словах з прыстаўкамі.

**V. Вывучэнне новага матэрыялу.**

**5.1. Выкананне практыкавання 38 (с. 23).**

– Прачытайце слова. Да якой часціны мовы яно адносіцца?

– Утварыце пры дапамозе прыставак новыя словы. Якія словы атрымаліся? Назавіце іх адным словам. *(Аднакаранёвыя)*

– Па якой прымеце іх можна падзяліць на дзве групы?

– Запішыце словы ў два слупкі. Выдзеліце ў словах прыстаўкі. Падкрэсліце літары, паміж якімі пішацца апостраф.

**5.2. Стварэнне мадэлі новага правіла.**

– Калі яшчэ пішацца апостраф у словах?

*(Настаўнік на дошцы выкладае мадэль правіла.)*

– Вазьміце простыя алоўкі, прачытайце правіла на с. 23 і пазначце знакам « + » тое, што вы ведалі, знакам « – » тое, што было для вас новым.

**Фізкультхвілінка.**

**VI. Замацаванне новага матэрыялу.**

**6.1. Выкананне практыкавання 39 (с. 23).**

– Прачытайце словы. Што паміж імі агульнага? Запішыце толькі тыя словы, у якіх трэба пісаць апостраф. *(Узаемаправерка).*

**6.2. Выкананне практыкавання 40 (с. 24).**

– Прачытайце верш. Чаму хлопчык напісаў аб’яву? Што ён у ёй указаў?

– Як адносіцца хлопчык да свайго гадаванца?

– Што мы можам сказаць аб характары хлопчыка?

– Выпішыце выдзеленыя словы. Раслумачце іх правапіс.

– Уявіце сабе, што вы знайшлі сабаку, які згубіўся. Напішыце аб’яву для яго гаспадара. *(Дзеці карыстаюцца падказкай на с.24)*

**6.3. Выкананне практыкавання 41 (с. 25).**

**VII. Падвядзенне вынікаў урока.**

– Ці вырашылі мы задачы, якія ставілі ў пачатку ўрока?

– Калі пішацца апостраф у словах з прыстаўкамі? *(Зварот да мадэлі правіла.).*

**VIII. Дамашняе заданне.**

Практ. 42, с. 25, правіла, с. 23.

**IX. Рэфлексія.**

*(Пры дапамозе сігнальных картак вучні даюць ацэнку сцвярджэнням:*

*« ! » – ужо ведаў, « + » – новае, « ? » – не зразумеў.*

● Апостраф пішацца ў сярэдзіне слова.

● Апостраф пішацца пасля прыставак, якія заканчваюцца на зычны.

● Апостраф пішацца калі паміж зычнымі і галоснымі е, ё, ю, я, і вымаўляецца гук [й].

● Апостраф пішацца перад літарамі е, ё, ю, я, і.